Sulke dade dryf mense uiteen | Netwerk24
Deur Gellie, Oudtshoorn 08 Julie 2020 05:01
Danie Pienaar (04.07) het ook 'n snaar in my gemoed raakgetokkel. Hoewel die voorval wat tot alles aanleiding gegee het, uiters laakbaar is, grens die reaksie daarop nou aan die belaglike.
Ek is al sedert 1956 'n motorsport-entoesias, maar Mercedes se reaksie laat 'n wrang smaak. As hulle die motor ter wille van Lewis Hamilton geverf het, hoekom? Sy prestasie spreek vanself. Daar is geen rede hoekom hy so diep geraak behoort te voel nie.
Natuurlik maak swart lewens saak, maar wat van wit lewens, veral in Suid-Afrika, waar bv. plaasmoorde skynbaar ongehinderd voortgaan? Wat van bruin lewens? En waar pas onder andere die Japannese in? Is hulle swart of wit? Ons hoor hulle nie so gereeld (indien ooit) oor hierdie onderwerp kla nie.
Ek is bevrees dat al wat deur optrede soos hierdie bereik word, is om rasse verder uitmekaar te dryf. Los ons om self te besluit met wie ons wil assosieer en simpatiseer, en die saak sal homself op die lange duur uitsorteer.